b'\n_START_ARTICLE_\nMykines\n_START_SECTION_\nGeografia\n_START_PARAGRAPH_\nA la part oriental de l\'illa hi ha dues valls anomenades Borgardalur i K\xc3\xa1lvadalur. Al costat septentrional es troba la vall de Korkadalur, on hi ha unes grans columnes de basalt anomenades steinsk\xc3\xb3gurin, "el bosc de pedra". El punt m\xc3\xa9s alt de l\'illa \xc3\xa9s el Kn\xc3\xbakur de 560 metres d\'altura. Des del seu cim el paisatge va baixant suaument vers l\'oest, os es troba el poble de Mykines._NEWLINE_A l\'oest de Mykines hi ha l\'illa de Mykinesh\xc3\xb3lmur, d\'1 km de longitud. Aquesta illa est\xc3\xa0 connectada amb l\'extrem occidental de Mykines a trav\xc3\xa9s d\'una passarel\xc2\xb7la de 40 m de longitud. La part occidental de Mykinesh\xc3\xb3lmur s\'hi va construir un far el 1909.\n_START_SECTION_\nFauna\n_START_PARAGRAPH_\nLa llebre de les neus (Lepus timidus) \xc3\xa9s una esp\xc3\xa8cia present a l\'illa introdu\xc3\xafda pels humans. El ratol\xc3\xad com\xc3\xba de Mykines (Mus musculus mykinessiensis) \xc3\xa9s end\xc3\xa8mic de l\'illa. La pres\xc3\xa8ncia d\'aquesta esp\xc3\xa8cie fa pensar en una introducci\xc3\xb3 primerenca, potser ja al segle VI pels monjos irlandesos. El parent m\xc3\xa9s proper del ratol\xc3\xad de Mykines era el ratol\xc3\xad de St Kilda (mus musculus muralis), ja extingit._NEWLINE_Hi ha un gran nombre de frarets i morus ts que habiten Mykines i Mykinesholm. A les roques properes a l\'aigua hi ha col\xc3\xb2nies de corbs marins, mentre que les capes de tova erosionades dels penya-segats representen un espai de nidificaci\xc3\xb3 perfecte per a guillemots i gavots. A les capes d\'herba que hi ha sobre els penya-segats, milers de frarets hi tenen el cau, i el seu guano fertilitza els vessants. L\'acc\xc3\xa9s a la col\xc3\xb2nia de frarets est\xc3\xa0 subjecte a una tarifa._NEWLINE_Mykines, inclosa Mykinesh\xc3\xb3lmur, ha estat declarada com a \xc3\x80rea important per a la conservaci\xc3\xb3 de les aus per la BirdLife International, a causa de la seva import\xc3\xa0ncia com a lloc de cria de les aus marines. S\'hi poden observar especialment fulmars boreals (50.000 parelles), baldrigues (2.500 parells), ocells de tempesta europeus (50.000 parelles), mascarells atl\xc3\xa0ntics (200 parelles), corbs marins emplomallats (250 parelles), gavinetes de tres dits (23.000 parelles), frarets atl\xc3\xa0ntics (125.000 parelles), somorgollaires comuns (9500 individus) i somorgollaires alablancs (200 parelles).'